Favà-Avatani

miniatura|Cesa ëd San Toni, ant ij Favà
Favà-Avatani a l'è na frassion dël comun ëd Poirin, ant la Sità metropolitan-a 'd Turin.

A son due borgià tacà: ij Favà a nòrd e j'Avatani a sud. Sti nòm a rivo da dij cognòm locaj. Le frassion a son piassà ant el pianaut ëd Poirin, ant na zòna pi an aut, delinià dal Bana e da lë Stlon.

 Stòria 
Abità d'almanch 500 agn, la vita ant le borgià a l'é lià a l'agricoltura e a l'anlevament.

A inissi 900, j'abitant a j'ero 350, ch'a vivìo d'agricoltura ëd sussistensa: an coltivand gran, melia, càuna, fërsaja e i pi rich jë sparz. Nopà, a venìo anlevà vache, crin, galin-e, fèje e bigat, dzortut për vendje o për vende ij sò prodòt.

Na còsa fondamental ant la stòria dij Favà-Avatani a l'é la pëschera: un përtus ant la tèra, gròss bastansa për pësché, boré le bestie e neivé la càuna.

Ant lë scond dòp-guèra, a son rivà ij poss: lòn a l'ha përmettù ëd coltivé pi melia, an përmettend d'angrassé le bestie.

Ant j'agn '50, a son staite trovà dle monede, dle tombe e dj'utiss d'época roman-a, ch'a son stait datà al prim sécol Dc.

Dal 1947 a s'é lià a le borgià Don Fassin, nassù ant ël 1911 a Pióbes , ex partisan, prim pàroco dla paròchia da chiel instituì ai Favà, a l'ha sponsorisà la creassion dij poss, del mulin (prima a së meulìa a Vilastlon), dla pesa, dla circonvalassion, dël pilon ëd Madòna ëd Lourdes e dla trasformassion dël castel ëd Vernon ant un ricòver, andoa a l'é mòrt. A chiel a l'é staita dedicà na piassa ant ël sènter dij Favà.

Da j'agn '70 la popolassion a l'é chërsùa fin-a oltra 1.000 abitant, con tante neuv palassin-e e ca.

 Spòrt 
L'echip ëd fòtbal, a l'é staita l'USAF: Union Sportiva Avatani Favà.

 Bibliografìa 

 Alessandro Crivello e Antonio Bellezza Prinsi, Una comunità di campagna : storia delle borgate Favari Avatanei e dintorni, prog. grafico Franco Pavesio, 2005.

Categorìa:Poirin